  Майя Бывальцева Удмуртилэн историез но лулчеберетэз сярысь сценарийёсъя конкурсын вормисьёс 100 сюрс манет басьтозы. Вожвылъяськонэ пыриськон понна куриськонъёсты 1-тӥ инвожоозь сётыны луэ. Кун Думалэн депутатэз Алексей Загребин вылэ чӧлскыса, иворъёсъя «Удмуртия» агентстволы со сярысь веразы «Единая Россия» партилэн улосвыл ёзэтэзлэн пресс-службаяз. «Улосвылын сценарийёс гожтон ужлы мылкыд сётэммы но оглом кинематографез азинтэммы потэ вылэм, быгатэммыя. Соин ик ми сценарийёсъя конкурс ялӥськомы, азьланяз устоосыз соос пӧлысь режиссёръёслэн, операторъёслэн, асьме историмы, лулчеберетмы, ужпӧрмы, асьме калыклэн улон-вылонэз сярысь шудон яке документальной фильм кылдытыны мылкыдын улӥсьёслэн ужазы инъет луыны быгатозы», — пусйиз депутат. Вожвылъяськон куинь ӧръёсъя мынэ: документальной кино, полнометражной кино но вакчи фильмъёс. Темаос пӧлын валтӥсь инты басьто мер улон но элькунысьтымы нимаз адямиослэн улонзы. Фильмын возьматэм действие Удмуртиын мед ортчоз яке элькунын улӥсьёсын кызьы ке но герӟаськемын мед луоз. Кыкетӥ но куинетӥ инты басьтэмъёслы 70 но 50 сюрс манет сётозы. Вожвылъяськонлы йылпумъянъёсты 1-тӥ инвожо бере шараялозы. Со сяна, «Полнометражное кино» ӧръя вормись Гран-при басьтоз, солэсь сценарийзэ нимаз книгаен поттозы. Тегъёс: Лулчеберет кино Удмуртия ЕдинаяРоссия история АлексейЗагребин  